Fronc, Martin, poslanec NR SR (2015-04-16):
Ďakujem pekne, pán predseda. Skôr ako začnem k meritu veci, musím povedať, pri tomto rokovaní som si uvedomil, že som asi už starý. Starý v tom, že tento svet, ktorý tu beží, je pre mňa vzdialený. Veď chvíľami rokovanie Národnej rady mi pripomína cirkus. Súťaž v tom, kto je vtipnejší, kto povie lepšiu floskulu, ale ja si nemyslím, že by takto Národná rada mala fungovať, a to mne nevyhovuje, rovno poviem. Viete a teraz k veci, k odvolávaniu podpredsedu Národnej rady Jána Figeľa. Ja naozaj celý čas sa snažím nebyť expresívny, ale v tomto prípade, aspoň v jednom bode, neviem to ani inak vyjadriť. Myslím si totižto, že to vaše rozhodnutie je tak, ako to kedysi raz, istú vec pomenoval klasik tohto parlamentu a prvý predseda Národnej rady už slobodnej Slovenskej republiky František Mikloško, že to je tupina. To je, priatelia, politická tupina. Viete, ja aj vysvetlím, prečo to takto vnímam. Ale uvedomujete si vôbec, že čo sa deje? Keby som zopakoval slová, ktoré tu sa, myslím, v tejto chvíli parafrázované, hodia, ktoré povedal kedysi Cicero vo vzťahu ku Catilinovi: Quo usque tandem abutere, Široký, patientia nostra? Quam diu etiam furor iste tuus nos eludet? Skrátka povedané: Dokedy toto tu bude!? Dokedy bude znepokojovať nejaký oligarcha fungovanie Slovenska!? A nielen jeden. Miesto toho tu sa fackujeme. Miesto toho, aby sme sa spojili a aspoň čiastočne zlomili moc týchto oligarchov, pretože skutočnosť je taká, že ovládajú vás, ovládajú túto krajinu. A nemáte pocit vy sami, že sa stávate prakticky pre nich a pre národ potom zodpovednými a fackovacími panákmi? A teraz ku konkrétnemu odvolávaniu Jána Figeľa. Viete, hovoríte o vyvodzovaní zodpovednosti. Ja som to už povedal a zopakujem to. Zodpovednosť môžem vyvodiť voči sebe samému, keď som niečo zlé urobil, zodpovednosť môžem vyvodiť voči svojim vlastným, ja neviem, mojej rodine, voči svojim deťom, v strane predseda vyvodí zodpovednosť voči svojmu členovi. Ale vyvodzovať zodpovednosť takýmto spôsobom voči protivníkovi? Politickému protivníkovi? Viete, to mi pripomína, že to sa asi môže udiať len v Islamskom štáte. (Reakcia z pléna.) Že jemu zotneme hlavu. Ja si vôbec nemyslím, že by sme my nerobili chyby. Iste. Viete, chyby nerobí len ten, kto nič nerobí. A keď ste na takej funkcii, ako je minister, urobíte tých chýb nemálo. Samozrejme, že nikto sa s nimi chváliť nebude. Ja som si to vyskúšal osobne a som si presne vedomý, že čo všetko človek neurobil práve najlepšie, a kde pochybil. Ale tie dôvody, ktoré uvádzate, ja si myslím, že sú nezmyselné. A vy ste o nich vedeli. Vedeli ste presne tak o nich pred troma rokmi ako dnes. Nie sú žiadne nové. Čo mám povedať, že ste spali? Dobré ráno? No, viete, ten argument hlavný, že staval lacno diaľnice, keby to tak bolo, že môžeme tak lacno stavať diaľnice, chvalabohu. Ale sa chcem opýtať, vy si viete predstaviť firmu, normálnu, zodpovednú, manažment, že to sú tam hlupáci, že urobia zmluvu na zákazku, kde prerobia obrovské peniaze? Že to nie sú ekonomicky a finančne schopní ľudia? Alebo si myslíte, nebodaj, že takých, ktorí takú zmluvu urobia, sú takí veľkí dobromyseľní altruisti, že, ja neviem, tretiny svojho majetku sa vzdajú? To snáď nie. To snáď, ja verím, že to si z vás nikto ani myslieť nemôže. Takže celkom isto za tým niečo bolo iného. A viete, čo je pre mňa podstatné, nad čím sa zamýšľam? Že čo vás k tomu viedlo, k takémuto kroku. Ako chápem, že existujú dlhodobo animozity medzi niektorými ľuďmi. Celkom iste vnímam, že zrejme váš pán predseda nášho predsedu nemá rád, asi to bude aj naopak, lebo také vzťahy bývajú zvyčajne vzájomné. Že by to bola nezvládnutá emócia? A musím povedať, že to bol možno ten lepší prípad, ale nemyslím si to. Politik taký skúsený, ako je váš predseda Robert Fico určite v takýchto veciach dôležitých emócii nepodľahne. Druhá vec je, čo to vyzerá, a nemôžem si pomôcť, že snaha je tuná hodiť čierneho Petra za túto nepríjemnú situáciu, nájsť obetného baránka a tým obetným baránkom sa mal stať Ján Figeľ a prostredníctvom toho teda KDH. Len, priatelia, ak takto to bolo, tak to bol veľký omyl. Verte, že z väčšiny ľudí nikto tomu neuverí. Nikto tomu neuverí. Ale mne nedá, nedá mi a mám obavy a vrátim sa k tomu, čo som povedal na začiatku, že za tým všetkým sú vplyvní oligarchovia. A poviem, že ma mrzí a že mám doslova strach, že niektorých kľúčových ľudí v SMER-e, ktorý je dnes vo vláde, doslova držia pod krkom. A v tom je potom nešťastie vašej krajiny. Ja na začiatku som dal pánovi predsedovi Pellegrinimu šancu, aby predsa len ste sa pokúsili revokovať a nepristúpili k tomuto kroku. Som si vedomý toho, že v tejto chvíli sa už ťažko z toho vycúva. Ale tak ako to povedal môj predchodca, celkom iste to bude mať dlhodobý dopad na fungovanie parlamentnej demokracie na Slovensku a väčšina z vás, ktorí politicky rozmýšľajú, si uvedomujú, že to bude mať dopad aj na fungovanie politiky a budúcnosti tejto krajiny. Skúste sa nad tým zamyslieť. Ďakujem. (Potlesk.)